Intsha eMandebeleni Ikhuthazwa Ukuphatheka Enhlelweni Zentuthuko
Intsha yeMatabeleland South ikhuthazwa ukuba ingagoqi izandla lapho kuqhutshwa inhlelo zentuthuko zabasakhulayo nguhulumende webandla leZanu PF
BULAWAYO — Intsha yesigabeni se Matabeleland South isikhuthazwe ukuthi isebenzelane lebandla leZanu PF kunhlelo zikahulumende zokuthuthukisa abasakhulayo ngoba ingalandela ezombusazwe izasala ngaphandle lelibandla liqhubeka ngenhlelo zalo. Ekhuluma emhlanganweni wabasakhulayo, eGwanda, umqondisi wenhlanganiso ye Bulawayo Agenda, uMnumzana Thabani Nyoni, uthi kulula ukuthi intsha igoqe izandla ithi yona ayiphatheki kunhlelo zebandla le Zanu Pf kodwa lokhu kuyabe kuliphutha elikhulu ngoba uhulumende webandla le Zanu PF nguye ozasebenza okweminyaka emihlanu elandelayo okutsho ukuthi labo abathi abadlelani lalo bazasala phandle kwenhlelo zikahulumende. Uthi uzulu angabe efisa ukuthi kube lomehluko phakathi kwenhlelo zebandla lohulumende kodwa lelibandla livame ukusebenza vele lingaboni mehluko. Ekhuluma emhlanganweni ofanayo, unobhala wentsha kubandla le Movement for Democratic Change elikhokhelwa nguMnumzana Welshman Ncube, uMnumzna Discent Bajila, uthi intsha yakulumango ibhekane lenhlupho ezinengi ezibalisa ukusilela kwamathuba okufunda lemisebenzi. Uthi isigaba lesi sibhekane lohlupho olukhulu lokusilela kwababalisi kanye lezikolo okwenza abantwana bahambe imimango emide nsukuzonke. Uthi inengi labantwana ikakhulu eBeitbridge le Plumtree licina lisiya phandle kwelizwe okwenza lezizigaba zingathuthuki ngamandla. Unkosazana Lindiwe Maphosa, owebandla le Movement for Democratic Change ekhokhelwa nguMnumzana Morgan Tsvangirai uthi intsha kumele iphatheke kunhlelo zikahulumende ezifana lokunikwa kwenotho kwabensundu olwama Community Ownership Share scheme kanye lokuthola imali zokusungula imisebenzi. Ingcwethi kwezombusazwe, uMnumzana Innocent Dube uthi iminyaka le emihlanu ezayo lithuba lokuthi abatsha babambane bakhulumisane lohulumende ngendingeko zabo ezingelani lendaba zombusazwe ezivame ukubehlukanisa kodwa baxoxisane ngemisebenzi kanye lamathuba okuzithuthukisa ezigabeni ezitshiyeneyo. umhlangano lo ophathwe edolobheni leGwanda ubuqoqwe yinhlanganiso yabatsha I National Youth Development Trust ukunika intsha yakulumango ithuba lokuxoxisana lenkokheli zabasakhulayo kumabandla ezombusazwe ngokuthi basebenzelane njani lohulumende lo omutsha eminyakeni emihlanu elandelayo.